*Sequentia statuta anni sunt incerti, sed ad annum 1154, vel 1155, vel 1156 pertinere videntur, siquidem inter documenta leguntur quae post 1153 et ante 1157 scripta fuerunt, nempe in supra laudato ms. 1402, Bibl. nat. Parisiensis, fol. 3 : *P*8. 1 Quando in crastinum nihil agetur de dominica R[e]m[anente] de IIII dominicis ultimis quae de XX et VIII supersunt quia non habent propria officia, nullum legendum est. 2 In vigiliis Pasche et Pentecostes in primo loco pronuntietur officium de nona. 3 Qui ex indulgentia sedet in choro antiphonam aut psalmum imponat in ordine quem ei ex indulgentia competit, non autem quo ad conversionem venit. 4 Pro ovibus tondendis aut pro vindemiis non eant monachi ad grangias. 5 Monachi vocati ad mensam abbatis si hospitibus supervenientibus revertuntur in refectorium, non amittant versum. 6 Monachus qui in levi culpa fuerit, omnibus horis intersit toto corpore prostratus satisfaciens ; si autem festum fuerit, inclinet tantum. 7 Laici et novicii non legant ad collationem. 8 Nemo *fideiussor* fiat pro aliquo nisi ordinis nostri. 9 Nemo fidem det nec iuramento quid confirmet. 10 Nemo clamorem aut litteras pro saeculari vel alterius ordinis contra aliquem nostri ordinis deferat. 11 Ante orationem nemo aliquem osculetur. 12 Monachi vel conversi qui ad grangias pergunt ea die reddituri ad grangiam prandeant. 13 Abbas qui perdit collationem ad gradum ibit. 14 In antiphona *Clementissime Domine*, ad : *Domine miserere super peccatore* petat conventus veniam super genua. Si autem in luteo loco steterit, super articulos tantum inclinet. 15 Visitatores non audiant confessiones nisi patres abbates fuerint. 16 Si quem novitium XV annos aetatis aut eo amplius habentem facies sua aut totius corporis qualitas suspectae aetatis reddiderit, a patre abbate poterit eiici. 17 Minuti in aestate post evangelium mixtum sumant, quando conventus ieiunat. 18 Qui egressus foris ordinatus fuerit, ordines quos foris accepit, in perpetuum amittet. Administrare tamen poterit in ordinibus illis quos prius habuit, si abbas voluerit. Si autem sacerdos fuerit, ultimus sit in ordine sacerdotum. Hic, si quando vice diaconi ministraverit, uno solo humero utatur stola. 19 Adolescentiores abbates non cito ordinentur. 20 Novitii non pernoctabunt ad grangiam tempore messionis. 21 In purificatione ad candelas osculetur manus abbatis. 22 Sepultus erga quem proprietas inventa fuerit de atrio eiiciatur. Conscii per totum annum ieiunent VI*a* feria in pane et aqua, et sint ultimi in ordine suo. 23 Spondere vel respondere pro saecularibus, sive ex coactione vel impositione dare aliquibus potentibus personis, non licet. 24 Non conceditur mulieribus pernoctare ad fores nostras nec in aliqua domo nostra extra portam, etiam si extra curiam fuerit. Si tamen talis matrona fuerit quae digna videatur, ad villam comedat et necessaria ei ministrentur. Quod si non consenserit, nihil ei humanitatis exhibebitur, immo a nostrarum orationum communione excludetur. 25 Si quis de ordine exierit vel proiectus fuerit, si lepra in saeculo tactus fuerit, nihilominus usque tertio recipiatur. 26 Ubi plures abbates fuerint, unus solus loquatur et ille pitantias mittat non alii. 27 Quando sacerdos ministrat vice diaconi, stola non sicut diaconi sed circa collum utatur. 28 Prohibeantur multiloquia monachorum in adventu abbatum. 29 Anniversarius dies abbatis pronuntiandus est. 30 Praecipua festa intelligenda sunt in quibus habetur sermo in capitulo. 31 Scriptores extra terminos non scribant, non libros ligent, nec hostiae fiant. 32 Defuncto quolibet nostri ordinis abbate, excepto cisterciensi, abbas ad cuius curam defuncti specialiter pertinet locus advocetur ut eius praesentis consilio regularis a fratribus fiat electio. Quamcumque vero personam de quovis cenobiorum cisterciensium elegerint sine contradictione recipiant ; nam de ceteris monasteriis abbatem sibi sumere, aut suos aliis ad hoc ipsum monachos dare cisterciensibus non licet. 33 Pro pace Ecclesiae dicant monachi singulis diebus psalmum *Deus misereatur*. Ad *Gloria Patri* flectant genua, deinde *Kyrie eleison, Christe eleison, Kyrie eleison, Pater noster, Fiat pax in virtute, Et abundantia, Domine exaudi orationem, Et clamor, Oremus, Ecclesiae tuae Deus preces placatus admitte ut destructis adversitatibus universis secura tibi serviat libertate. Per Dominum.* Hoc ipsum dicant qui in via sunt. Ad omnes vero missas, praeter ad maiorem in festis diebus, dicatur : *Ecclesiae tuae Deus*, et veniam petant omnes ; laici dicant *Pater noster*, et *Miserere*. Et hoc tamdiu fiat donec Deus pacem restituat. 34 Pro rege Franciae et episcopo Cenomanensi fiet, cum obierint, quantum pro monacho. 35 Ad missas privatas dicent sacerdotes pro regibus propriam collectam tribus diebus ; si propria defuerit, aliquam de familiaribus. 